CELEX: 32015D1893
Language: sk
Date: 2015-10-05 00:00:00
Title: Rozhodnutie Rady (EÚ) 2015/1893 z 5. októbra 2015 o uzavretí v mene Európskej únie protokolu, ktorým sa stanovujú rybolovné možnosti a finančný príspevok podľa Dohody o partnerstve v sektore rybolovu medzi Madagaskarskou republikou a Európskym spoločenstvom

22.10.2015   
            
            
               SK
            
            
               Úradný vestník Európskej únie
            
            
               L 277/1
            
         ROZHODNUTIE RADY (EÚ) 2015/1893
   z 5. októbra 2015
   o uzavretí v mene Európskej únie protokolu, ktorým sa stanovujú rybolovné možnosti a finančný príspevok podľa Dohody o partnerstve v sektore rybolovu medzi Madagaskarskou republikou a Európskym spoločenstvom
   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 43 v spojení s jej článkom 218 ods. 6 druhým pododsekom písm. a) a ods. 7,
   so zreteľom na návrh Európskej komisie,
   so zreteľom na súhlas Európskeho parlamentu,
   keďže:
   
               (1)
            
            
               Rada prijala 15. novembra 2007 nariadenie (ES) č. 31/2008 o uzatvorení Dohody o partnerstve v sektore rybolovu medzi Európskym spoločenstvom a Madagaskarskou republikou (1) (ďalej len „dohoda“). Platnosť súčasného protokolu k dohode uplynula 31. decembra 2014.
            
         
               (2)
            
            
               Európska únia prerokovala s Madagaskarskou republikou nový protokol k dohode (ďalej len „protokol“), ktorým sa plavidlám Únie udeľujú rybolovné možnosti v rybolovnej oblasti, ktorá patrí pod zvrchovanosť alebo právomoc Madagaskarskej republiky.
            
         
               (3)
            
            
               Uvedený protokol bol podpísaný v súlade s rozhodnutím Rady 2014/929/EÚ (2) a predbežne sa vykonáva od 1. januára 2015.
            
         
               (4)
            
            
               Článkom 9 dohody bol zriadený spoločný výbor, ktorý je poverený kontrolou vykonávania uvedenej dohody. Spoločný výbor môže okrem toho v súlade s protokolom schváliť určité zmeny protokolu. S cieľom uľahčiť schválenie takýchto zmien, je vhodné s výhradou osobitných podmienok splnomocniť Komisiu, aby schválila tieto zmeny na základe zjednodušeného postupu.
            
         
               (5)
            
            
               Protokol by sa mal schváliť,
            
         PRIJALA TOTO ROZHODNUTIE:
   Článok 1
   Týmto sa v mene Únie schvaľuje protokol, ktorým sa stanovujú rybolovné možnosti a finančný príspevok podľa Dohody o partnerstve v sektore rybolovu medzi Madagaskarskou republikou a Európskym spoločenstvom.
   Článok 2
   Predseda Rady vykoná v mene Únie oznámenie podľa článku 16 protokolu.
   Článok 3
   Komisia je s výhradou ustanovení a podmienok uvedených v prílohe splnomocnená schvaľovať v mene Únie zmeny protokolu, ktoré navrhne spoločný výbor.
   Článok 4
   Toto rozhodnutie nadobúda účinnosť dňom jeho prijatia.
   
      V Luxemburgu 5. októbra 2015
      
         
            Za Radu
         
         
            predseda
         
         N. SCHMIT
      
   
   
      (1)  Ú. v. EÚ L 15, 18.1.2008, s. 1.
   
      (2)  Ú. v. EÚ L 365, 19.12.2014, s. 6.
   
      PRÍLOHA
      
         Rozsah právomoci a postup na stanovenie pozície Únie v spoločnom výbore
      
      
                  1.
               
               
                  Komisia sa poveruje rokovať s Madagaskarskou republikou a vo vhodných prípadoch a pri dodržaní bodu 3 tejto prílohy schvaľovať zmeny protokolu týkajúce sa na týchto otázok:
                  
                              a)
                           
                           
                              revízia rybolovných možností, ako aj revízia finančného príspevku a zmeny tohto protokolu a jeho súvisiacej prílohy v súlade s článkom 8 ods. 1 a 2 protokolu;
                           
                        
                              b)
                           
                           
                              stanovovanie rybolovných možností v súlade s článkom 9 ods. 6 protokolu;
                           
                        
                              c)
                           
                           
                              rozhodovanie o podrobných pravidlách sektorovej podpory v súlade s článkom 6 protokolu;
                           
                        
                              d)
                           
                           
                              prijímanie opatrení s cieľom zabezpečiť udržateľné riadenie rybolovných zdrojov, na ktoré sa vzťahuje tento protokol a ktoré ovplyvňujú činnosti rybárskych plavidiel Únie, v súlade s článkom 7 ods. 4 protokolu;
                           
                        
                              e)
                           
                           
                              prispôsobovanie ustanovení týkajúcich sa podmienok uskutočňovania rybolovu a pravidiel vykonávania protokolu a jeho príloh v súlade s článkom 8 ods. 3 protokolu.
                           
                        
            
                  2.
               
               
                  Únia v spoločnom výbore:
                  
                              a)
                           
                           
                              koná v súlade s cieľmi, ktoré sleduje v rámci spoločnej rybárskej politiky;
                           
                        
                              b)
                           
                           
                              koná v súlade so závermi Rady z 19. marca 2012 o oznámení Komisie o vonkajšom rozmere spoločnej rybárskej politiky;
                           
                        
                              c)
                           
                           
                              podporuje pozície, ktoré sú v súlade s príslušnými pravidlami prijatými regionálnymi organizáciami pre riadenie rybárstva.
                           
                        
            
                  3.
               
               
                  Ak sa počas zasadnutia spoločného výboru plánuje prijať rozhodnutie o zmene protokolu podľa bodu 1, prijmú sa potrebné opatrenia, aby pozícia, ktorá sa bude zastávať v mene Únie, zohľadňovala najnovšie štatistické, biologické a iné údaje, ktoré boli oznámené Komisii.
                  Na uvedený účel a na základe uvedených údajov predložia útvary Komisie v dostatočnom predstihu pred príslušným zasadnutím spoločného výboru Rade alebo jej prípravným orgánom na posúdenie a schválenie pracovný dokument, v ktorom sa uvedú konkrétne prvky navrhovanej pozície Únie.
                  V súvislosti s otázkami uvedenými v bode 1 písm. a) a b) schvaľuje Rada navrhnutú pozíciu Únie kvalifikovanou väčšinou hlasov. V ostatných prípadoch sa pozícia Únie navrhnutá v prípravnom dokumente považuje za schválenú, pokiaľ členské štáty v počte, ktorý zodpovedá blokujúcej menšine, nevznesú námietku počas zasadnutia prípravného orgánu Rady alebo do dvadsiatich dní od doručenia prípravného dokumentu, podľa toho, čo nastane skôr. Ak sa vznesie takáto námietka, vec sa predloží Rade.
                  Ak v priebehu ďalších zasadnutí ani na mieste nemožno dosiahnuť dohodu o tom, aby sa v pozícii Únie zohľadnili nové prvky, záležitosť sa postúpi Rade alebo jej prípravným orgánom.
               
            
                  4.
               
               
                  Komisia sa vyzýva, aby v náležitom čase prijala všetky potrebné opatrenia nadväzujúce na rozhodnutie spoločného výboru, a to vrátane prípadného uverejnenia príslušného rozhodnutia v Úradnom vestníku Európskej únie a predloženia návrhu potrebného na vykonanie tohto rozhodnutia.